Mans in hof oor bedrog met huislenings | Netwerk24
Mans in hof oor bedrog met huislenings
Deur Desirée Rorke@Dezzierorke 03 Julie 2019 06:02
Gerrit Erasmus Burger (60) is verlede week deur die Valke aangekla vir bedrog en vervalsing nadat hy aansoek gedoen het vir 'n R25 miljoen huislening, met vervalste dokumentasie.
Burger is op 12 Desember 2018 in hegtenis geneem na dié mislukte poging.
In die ondersoek wat gevolg het, het die Valke se ernstige handelsmisdaadeenheid bevind dat Burger ook met dieselfde vervalste dokumentasie 'n R19 miljoen lening by 'n bank in die CapeGate-winkelsentrum op 30 Augustus 2018 gemaak het.
"Burger het op 14 Desember in die Kaapstad-landdroshof verskyn en is op R15 000 borgtog op 6 Maart vanjaar vrygelaat. Hy sal op 24 Julie weer in dieselfde hof verskyn vir aanklagtes op altwee die voorvalle," sê kapt. Philani Nkwalase, 'n woordvoerder van die Valke.
Intussen het drie ander mans op soortgelyke aanklagtes in die Goodwood-landdroshof op Vrydag 21 Junie verskyn.
Devon Wolfaardt (24) is op 19 Junie by 'n bank in N1 Stad-sentrum in hegtenis geneem waar hy aansoek gedoen het vir 'n R200 000 lening met vervalste dokumentasie.
Twee van sy beweerde medepligtiges, Mandla Silwana (26) en Edwill Luzuko Kwatshana (31), is ook in die parkeerterrein van die sentrum in hegtenis geneem.
'n Totaal van 12 gekloonde bankkaarte met pinnommers is in Kwatshana se besit gevind. Die saak is herroep tot 27 Junie vir verdere inligting vir die borgaansoek," sê Nkwalase.